Щомыщ къуэлэн – леопард
2017 гъэр Экологиемрэ щIыуэпсым хэхауэ яхъумэ и щIыпIэхэмрэ я илъэсщ. Абы зэрызыхуагъэхьэзыр щIыкIэм щытепсэлъыхьауэ щытащ УФ-м ЩIыуэпсым и хъугъуэфIыгъуэхэмрэ экологиемкIэ и министерствэм мы гъэм бадзэуэгъуэм и 15-м Сочи къалэ къыщызэригъэпэща зэIущIэм.
УФ-м и Президент Путин Владимир и жэрдэмкIэ, «азиегупэ» леопардыр (щомыщ къуэлэныр) къегъэлыным теухуа программэр 2007 гъэм къыщыщIэдзауэ Кавказым щагъэзащIэ. А Iуэхум теухуауэ Сочи и лъэпкъ паркым и щIыналъэм къыщызэрагъэпэщащ леопардыр Кавказым щыгъэбэгъуэнымкIэ центр. Мы зэманым абы щаIыгъщ Урысейм и Тхылъ Плъыжьым иратха а хьэкIэкхъуэкIэхэм хуэдэу 18. Зоолог еджагъэшхуэхэм лэжьыгъэ щхьэпэ ирагъэкIуэкI щомыщ къуэлэныр гъэбэгъуэным, щIыуэпсым щыщ зы Iыхьэу къэгъэунэхужыным ехьэлIауэ.
Къаплъэн-аслъэн «джэду» лъэпкъыгъуэм щыщ «азиегупэ» щомыщ къуэлэныр, «кавказ лIэужьыгъуэ» — «panthera pardus ciscaucasica»-кIи зэджэр, лIэщIыгъуэ ипэкIэ ди щIыналъэм и бгылъэ-мэзылъэхэми щызеуэу щытащ. Кавказ Ищхъэрэм и щIыпIэхэм, а псэущхьэ дахэр икIи шынагъуэр здыщыпсэуахэм, я щытыкIэр зыхуэдэр зэхэгъэкIынымкIэ къызэгъэпэщакIуэ нэхъыщхьэщ, «Кавказым и щIыуэпсым и центр» АНО-р и щIэгъэкъуэну, Кавказым и мэзкъуэдыхэмрэ (заповедникхэмрэ) и лъэпкъ паркхэмкIэ ассоциацэр.
«Мы гъэм бадзэуэгъуэм и 15-м Кавказ биосферэ мэзкъуэдым хуиту щызекIуэну хаутIыпщхьащ зи гугъу тщIы лъэпкъыгъуэм щыщу щомыщ къуэлэнищ: хъухэу Ахунрэ Тилрэ, анэу Викторие. А Iуэхугъуэм иращIылIа гуфIэгъуэ зэхыхьэм, Сочи къалэ щекIуэкIам, хэтащ Урысей Федерацэм и Правительствэм и УнафэщIым и къуэдзэ Хлопонин Александр, УФ-м ЩIыуэпсым и хъугъуэфIыгъуэхэмрэ экологиемкIэ и министерствэм и лIыкIуэхэр, Кавказ Ищхъэрэ федеральнэ щIыналъэмрэ Краснодар краймрэ я щIэныгъэлI зэгухьэныгъэхэм хэтхэр, щIыуэпсым хэхауэ яхъумэ и щIыпIэхэм егъэщIылIа IэщIагъэлIхэр, Кавказым леопардыр къыщыгъэунэхужынымкIэ центрым и лэжьакIуэхэр, нэгъуэщIхэри», — къыддогуашэ «Кавказым и щIыуэпсым и центр» АНО-м и унафэщI Шюшайте Ренатэ.
ЛIэщIыгъуэ зыбжанэ ипэкIэ «азие-гупэ» леопард лъэпкъыгъуэр икъукIэ щIыналъэшхуэм щыпсэуащ — Тыркумэным, Азербайджаным, Ермэлым, Куржым, Тыркум, Ираным, Афганистаным, Пакистаным я хэгъуэгухэр къызэщIиубыдэрт. ХьэкIэкхъуэкIэ телъыджэм Кавказ Ищхъэрэми и щIыпIэ куэдым ущрихьэлIэрт. Псалъэм папщIэ, Дагъыстэным, Шэшэным, Ингушым, Осетие Ищхъэрэм, Къэбэрдей-Балъкъэрым, Къэрэшей-Шэрджэсым, Адыгейм, Краснодар крайм я иджырей бгылъэ-мэзылъэ щIыпIэхэм. Щомыщ къуэлэныр гъэбэгъуэнымкIэ проектым мы зэманым йолэжь Сочи и лъэпкъ паркым, Кавказ биосферэ, Къэбэрдей-Балъкъэр, Осетие Ищхъэрэ мэзкъуэдыхэм, Урысейм щIэныгъэхэмкIэ и академием и Къэбэрдей-Балъкъэр щIэныгъэ центрым бгылъэ щIыпIэхэм я экологиемкIэ и институтым щылажьэхэр, нэгъуэщIхэри.
КЪУМАХУЭ Аслъэн.
